b'\n_START_ARTICLE_\nKukutis\n_START_SECTION_\nPaplitimas\n_START_PARAGRAPH_\nPaplit\xc4\x99 Europoje, \xc5\xa0iaur\xc4\x97s Afrikoje, Azijoje. Lietuvoje retas. Gyvena pami\xc5\xa1k\xc4\x97se, ganyklose. Minta \xc4\xafvairiais bestuburiais, kuri\xc5\xb3 ie\xc5\xa1ko tik ant \xc5\xbeem\xc4\x97s. Sunaikina daug \xc5\xbeem\xc4\x97s \xc5\xabkiui \xc5\xbealing\xc5\xb3 vabzd\xc5\xbei\xc5\xb3, ypa\xc4\x8d karkvabali\xc5\xb3 vik\xc5\xa1r\xc5\xb3. \xc5\xbdiemoja tropin\xc4\x97je Afrikoje, kartais piet\xc5\xb3 Europoje. Lietuvoje aptinkamas baland\xc5\xbeio\xc2\xa0\xe2\x80\x93 rugs\xc4\x97jo m\xc4\x97n.\n_START_SECTION_\nI\xc5\xa1vaizda\n_START_PARAGRAPH_\nSveria apie 70 g. Ma\xc5\xbedaug smilginio strazdo dyd\xc5\xbeio, nors d\xc4\x97l pla\xc4\x8di\xc5\xb3 sparn\xc5\xb3 atrodo didesnis. Skrydis l\xc4\x97tokas, banguotas, pana\xc5\xa1us \xc4\xaf k\xc4\x97k\xc5\xa1to. Skrendantis primena drug\xc4\xaf. Vir\xc5\xa1utin\xc4\x97 k\xc5\xabno pus\xc4\x97 molio spalvos. Nugara su skersin\xc4\x97mis juosvomis juostomis, antuodegis baltas. Sparnai su pla\xc4\x8diomis baltomis juostomis. Uodega juoda. Apatin\xc4\x97 k\xc5\xabno pus\xc4\x97 rusva, o pilvas balsvas. Ant galvos turi dviej\xc5\xb3 eili\xc5\xb3 plunksn\xc5\xb3 i\xc5\xa1skleid\xc5\xbeiam\xc4\x85 kuoduk\xc4\x85, kuris gali b\xc5\xabti pakeltas arba priglaustas prie galvos. Kuodo plunksnos rudos su juodomis d\xc4\x97m\xc4\x97mis vir\xc5\xa1\xc5\xabn\xc4\x97je. \xc5\xa0is pauk\xc5\xa1tis neturi p\xc5\xabk\xc5\xb3. Kojos trumpos, bet stiprios. Lengvai vaik\xc5\xa1to ir b\xc4\x97gin\xc4\x97ja \xc5\xbeeme. Snapas ilgas, lenktas, ylos formos.\n_START_SECTION_\nDauginimasis\n_START_PARAGRAPH_\nPeri uoksuose, kurie jaunikliams augant pradeda labai kvep\xc4\x97ti. Lizd\xc4\x85 sudaro tik sauja \xc5\xa1iaudeli\xc5\xb3, saman\xc5\xb3, kelios plunksnos. Atvirose vietose b\xc5\xabna didesnis. Deda 5-6 (kartais net 12) balt\xc5\xb3 kiau\xc5\xa1ini\xc5\xb3, peri (daugiausia patel\xc4\x97) 16-18 dien\xc5\xb3, patinas j\xc4\x85 maitina. Jaunikliai maitinami 22-25 dienas. Kartais peri 2 kartus per metus.'